Rusia comemorează duminică cu zi de doliu național cele peste 130 de victime ale atentatului terorist de la o sală de concerte din Moscova. Serbia și Nicaragua au anunțat de asemenea zile de doliu în memoria victimelor atacului din Rusia. Atacul de vineri seară s-a soldat cu cel puțin 133 de morți, printre care mai mulți copii. Nu este exclus ca bilanțul victimelor să crească.
Milițiile teroriste Statul Islamic au revendicat atacul, dar președintele rus Vladimir Putin a vorbit despre o "urmă ucraineană" în spatele atentatului - fără a prezenta însă și dovezi în acest sens. Kievul a respins orice implicare în atac.
11 suspecți au fost arestați iar principalii patru suspecți au fost interogați sâmbătă la Moscova. Potrivit agenției de știri oficiale Tass, cei patru bărbați ar fi fost aduși la Moscova cu o coloană de mașini securizată din regiunea sudică Briansk, unde fuseseră reținuți. Cei patru vor fi puși sub acuzație în zilele următoare și ar putea primi închisoare pe viață, conform Tass.
Acuzații împotriva lui Putin
Președintele ucrainean Volodimir Zelenski a respins categoric încercarea lui Putin de a da vina pe Ucraina. Zelenski a spus în mesajul său video zilnic că partea rusă folosește mereu aceleași metode. "Și mereu dau vina pe alții." După atentatul de la sala de concerte, "acest nimeni absolut Putin" a tăcut o zi întreagă, în loc să se ocupe de concetățenii săi ruși. În schimb, Putin și-ar fi petrecut timpul inventând strategii de a "da implica Ucraina".
Putin dă vina pe Ucraina
Putin a vorbit în discursul său televizat despre o posibilă implicare a Ucrainei în atacul terorist. Despre cei patru suspecți principali arestați, Putin a spus următoarele: "Au încercat să se ascundă și s-au deplasat spre Ucraina, unde fusese pregătită pentru ei o modalitate de traversare a frontierei." Anterior, serviciul rus de informații FSB relatase la rândul său despre arestările operate în regiunea Briansk. Ucraina respinsese ferm încă de sâmbătă dimineață zvonurile despre o implicare a sa în atentat. Serviciul secret militar ucrainean a contrat alegațiile lui Putin, spunând că granița ar fi demult minată.
Canalul de propagandă al ISIS, Amak, a publicat o imagine cu patru persoane ale căror figuri fuseseră blurate. Luptătorii islamiști, înarmați cu mitraliere, pistoale și bombe ar fi dat o "grea lovitură" Rusiei, potrivit postării. Atacul ar fi vizat "miile de creștini dintr-o sală de concerte". ISIS luptă împotriva creștinilor, pe care îi consideră necredincioși.
Continuă identificarea victimelor
Legiștii continuă identificarea victimelor, până sâmbătă seara fiind identificate 50 de victime, potrivit guvernatorului Andrei Vorobiov. Multe victime au fost arse și nu mai pot fi recunoscute. 4000 de persoane au donat sânge pentru a ajuta la tratarea celor răniți. Autoritățile spun că ar fi vorba de aproape 150 de răniți, mulți în stare gravă.
Sala de concerte de lângă Moscova a fost incendiată în atac și multe părți ale sale s-au prăbușit. Echipele de intervenție lucrează la îndepărtarea ruinelor.
pg/haz (dpa, afp)